b'\n_START_ARTICLE_\nHuomen-lehm\xc3\xa4\n_START_SECTION_\nTausta ja Huomenen syntym\xc3\xa4\n_START_PARAGRAPH_\nHuomen syntyi aikana, jolloin biotekniikka oli Suomessa nuori ja kasvava ala, jolle asetettiin eritt\xc3\xa4in suuria odotuksia. Biotekniikasta odotettiin 1990-luvun alun lama-Suomeen uusia menestyvi\xc3\xa4 yrityksi\xc3\xa4. My\xc3\xb6s toiveita sy\xc3\xb6v\xc3\xa4n ja aidsin kaltaisten sairauksien voittamisesta esitettiin. N\xc3\xa4m\xc3\xa4 odotukset liitettiin tulevina vuosina alan julkiseksi symboliksi nousseeseen Huomeneen._NEWLINE_Media suhtautui Huomeneen ja sit\xc3\xa4 ymp\xc3\xa4r\xc3\xb6iviin hurjiin tulevaisuuden n\xc3\xa4kymiin varsin kritiikitt\xc3\xb6m\xc3\xa4sti. Helsingin Sanomat kertoi joulun alla 1993 arvokasta l\xc3\xa4\xc3\xa4kemaitoa lyps\xc3\xa4v\xc3\xa4n Huomenen olevan "kymmenen tai satojen miljoonien markkojen arvoinen". Tammikuussa 1994 Savon Sanomat kertoi puolestaan l\xc3\xa4\xc3\xa4kemaidon maksavan "noin miljardi markkaa kilolta".\n_START_SECTION_\nHuomenen ongelmat\n_START_PARAGRAPH_\nHuomenessa ilmeni terveysongelmia, jotka koituivat lopulta sen kohtaloksi. Huomenta ei uskallettu saattaa tiineeksi, koska siirtogeenikonstruktion pel\xc3\xa4ttiin levi\xc3\xa4v\xc3\xa4n muuallekin kuin maitorauhasiin, mill\xc3\xa4 olisi voinut olla el\xc3\xa4imen kannalta tuhoisat seuraukset.\n_START_SECTION_\nHuomenen loppu\n_START_PARAGRAPH_\n1990-luvun puoliv\xc3\xa4liss\xc3\xa4 l\xc3\xa4\xc3\xa4kelehm\xc3\xa4t viettiv\xc3\xa4t hiljaiseloa median suhteen. Tuohon menness\xc3\xa4 alan tutkimushankkeisiin oli kuitenkin saatu mukaan niin valtion (mm. Sitra sijoitti Pharming B.V.:hen 10 Mmk) kuin kansainv\xc3\xa4list\xc3\xa4 rahaakin. Rahoittajat odottivat tuloksia, mutta kaupallistaminen osoittautui vaikeaksi. Markkinoita uusille tuotteille ei ollut. Siirtogeenisten el\xc3\xa4inten kohdalla yliarvioitiin niiden lyhyen aikav\xc3\xa4lin vaikutukset._NEWLINE_2000-luvun alkuun menness\xc3\xa4 geeniteknologian kritiikki oli rantautunut Suomeen. Julkisuudessa alettiin puhua hankkeista kriittiseen s\xc3\xa4vyyn. My\xc3\xb6s teknologiaa kehitt\xc3\xa4vien yhti\xc3\xb6iden rahat alkoivat loppua. Syksyll\xc3\xa4 2001 Pharming ajautui selvitystilaan, seuraavassa kuussa Huomen-lehm\xc3\xa4 lopetettiin ylipainon ja nivelvaivojen takia, ja vuoden loppuun menness\xc3\xa4 Pharming oli konkurssissa. Lopetettu Huomen-lehm\xc3\xa4 t\xc3\xa4ytettiin ja sijoitettiin Kuopion luonnontieteelliseen museoon. Nykyisin se on esill\xc3\xa4 Bioteknia-rakennuksessa, jossa Kuopion yliopiston A. I. Virtanen -instituuttikin toimii.\n_START_SECTION_\nVaikutus\n_START_PARAGRAPH_\nValtavan huomion my\xc3\xb6t\xc3\xa4 bioteknologiaan alkoi virrata rahaa. Huomenen kehitt\xc3\xa4nyt J\xc3\xa4nteen tutkimusryhm\xc3\xa4 perusti FinnGene-yhti\xc3\xb6n, jonka piti kaupallistaa osaaminen ja muuttaa lupaukset rahaksi. Tulevina vuosina J\xc3\xa4nteen ymp\xc3\xa4rille Kuopion yliopistoon rakentui kokonainen bioteknologiasektori, helmen\xc3\xa4\xc3\xa4n A.I. Virtanen -instituutti, jonka kasvua rahoitettiin my\xc3\xb6s yliopistosta lakkautetun hammasl\xc3\xa4\xc3\xa4ketieteen kompensaatiorahoilla ja -viroilla. Professori Juhani J\xc3\xa4nne sai itse 1994 Matti \xc3\x84yr\xc3\xa4p\xc3\xa4\xc3\xa4n palkinnon. Lupaukset olivat kuitenkin ennenaikaisia. Punasolun kasvutekij\xc3\xa4 huomattiin patentoiduksi Yhdysvalloissa, mink\xc3\xa4 katsottiin viiv\xc3\xa4stytt\xc3\xa4v\xc3\xa4n l\xc3\xa4\xc3\xa4kemaidon tuotantoa ainakin kymmenell\xc3\xa4 vuodella._NEWLINE_Hollantilainen Pharming-yhti\xc3\xb6 osti FinnGenen ja alkoi kehitt\xc3\xa4m\xc3\xa4\xc3\xa4n Suomessa Alankomaissa aikaisemmin kehitetyn geenisonni-Hermanin j\xc3\xa4lkel\xc3\xa4isi\xc3\xa4. Hermanin j\xc3\xa4lkel\xc3\xa4isiss\xc3\xa4 oli siirtogeeni, joka tuotti niiden maitoon laktoferriinia. Julkisuudessa puhuttiin j\xc3\xa4lleen l\xc3\xa4\xc3\xa4kelehmist\xc3\xa4, ja tulevat tuotteet liitettiin l\xc3\xb6yh\xc3\xa4sti jopa sy\xc3\xb6v\xc3\xa4n ja aidsin parantamiseen. Maalattu kuva oli eritt\xc3\xa4in pinnallinen. Tekninen puoli kuvattiin naivistisesti ja j\xc3\xa4tettiin osin salaper\xc3\xa4isyyden varjoon. Viestinn\xc3\xa4ss\xc3\xa4 keskityttiin vetoamaan inhimillisyyteen ja tunteisiin muun muassa kertomalla el\xc3\xa4inten hyv\xc3\xa4st\xc3\xa4 hoidosta. Taloudellinen ja kaupallinen tarkastelu j\xc3\xa4i mediassa kuriositeetiksi. Ainoita t\xc3\xa4t\xc3\xa4 puolta analysoivia artikkeleita, \xe2\x80\x9dHerman syrj\xc3\xa4ytti Huomenen\xe2\x80\x9d ilmestyi Talousel\xc3\xa4m\xc3\xa4-lehdess\xc3\xa4 (14/1996). Artikkelissa todettiin Pharmingilla olevan Euroopassa kilpailijoita ja siirtogeenisen tuotannon olevan riskialtista. Lis\xc3\xa4ksi artikkelissa kerrottu Pharming - FinnGene kaupassa siirtyneen Huomenen tasearvo, 7\xc2\xa0000 markkaa, paljasti, miten suuri osuus koko yhti\xc3\xb6n arvosta oli pelkill\xc3\xa4 odotusn\xc3\xa4kymill\xc3\xa4._NEWLINE_Keskustelua geenitekniikan riskeist\xc3\xa4 ja haasteista ei osattu viel\xc3\xa4 k\xc3\xa4yd\xc3\xa4 - sit\xc3\xa4 saatiin odottaa vuosikymmenen loppupuolelle, jolloin debatti esimerkiksi kloonauksesta (Dolly-lammas) ja GMO-lajikkeiden maahantuonnista k\xc3\xa4ynnistyi._NEWLINE_Huomenesta j\xc3\xa4i j\xc3\xa4lki alan kotimaiseen historiaan ja erityisesti Kuopion yliopistoon kertyneiden julkaisujen, rahoituksen ja osaamisen my\xc3\xb6t\xc3\xa4. Esimerkiksi ensimm\xc3\xa4ist\xc3\xa4 l\xc3\xa4nsimaista geenil\xc3\xa4\xc3\xa4kett\xc3\xa4 markkinoille 2009 tuomassa oleva Ark Therapeutics perustuu suurelta osin A.I. Virtanen -instituutin professori Seppo Yl\xc3\xa4-Herttualan ty\xc3\xb6h\xc3\xb6n. Yl\xc3\xa4-Herttuala on palkittu J\xc3\xa4nteen tavoin Matti \xc3\x84yr\xc3\xa4p\xc3\xa4\xc3\xa4n palkinnolla. Mik\xc3\xa4li l\xc3\xa4\xc3\xa4ke saa myyntiluvan, olisi se ensimm\xc3\xa4isi\xc3\xa4 todellisia n\xc3\xa4ytt\xc3\xb6j\xc3\xa4 geeniteknologian kaupallisen potentiaalin lunastamisesta, joita alalla on odotettu Huomenesta l\xc3\xa4htien. Joulukuussa 2009 EMEA kuitenkin hylk\xc3\xa4si Ark Therapeuticsin Cerepro-l\xc3\xa4\xc3\xa4kkeen myyntilupahakemuksen, ja tammikuussa 2010 yritys ilmoitti aloittavansa YT-neuvottelut, jotka koskivat 50\xc2\xa0% sen ty\xc3\xb6ntekij\xc3\xb6ist\xc3\xa4.'